送楊郎中守嘉興
作者：許應龍
朝代：宋

paragraphs: 君昨倅嘉禾，施設皆儒者。
千里稱廉平，六邑荷寬假。
海沂雖頼祥，宣室俄思賈。
召還甫再朞，出守榮五馬。
舊治聞重來，懽呼溢田野。
正苦夏日炎，將沐秋霖灑。
君侯寬且明，義利審取舍。
願推一片心，大作萬間厦。
苛斂戒分肥，嚴刑去衣赭。
當令愁嘆聲，轉作詩歌寫。
如君梁棟才，一麾寧久把。
祇虞席未溫，又賦公歸雅。